**Módszertani segédlet a P81 MNB azonosító kódú adatszolgáltatáshoz**

**Napi valutaszállítási jelentés**

**A tábla kitöltésével kapcsolatos előírások**

A táblában az adatszolgáltatásra kijelölt pénzfeldolgozó szervezetnek az általa az ügyfeleitől kapott megbízás alapján a tárgynapon külföldre kiszállított, valamint a tárgynapon külföldről beszállított külföldi valuták euróban kifejezett értékét kell jelentenie. Jelen adatszolgáltatás szempontjából ügyfélnek a hitelintézet, az ezen típusú EGT fióktelep, valamint a pénzváltási tevékenységet végző kiemelt közvetítő minősül.

A táblában az adatszolgáltató által szállított valamennyi külföldi valutát jelenteni kell, függetlenül a valuta nemétől és a szállítás módjától. A tárgynapi szállításokat az egyes ügyfelek által megadott euroértéken kell a táblában szerepeltetni. Amennyiben egy ügyfél nem adja meg a tárgynapi valuta ki- és beszállítás euroértékét, az adott tárgynapra vonatkozó jelentés adott ügyfélre vonatkozó sorában a valuta ki- és beszállítás euroértékét a Magyar Nemzeti Bank által közzétett hivatalos devizaárfolyamon kell kiszámítani.

Az adatokat összesen értékben és ügyfelenkénti bontásban kell megadni.

A tábla 1. sorának b) oszlopában az adott tárgynap összesített valuta kiszállítási forgalmának, c) oszlopában az adott tárgynap összesített valuta beszállítási forgalmának értékét kell szerepeltetni, egységnyi euróban kifejezve.

A tábla 201.-2nn. sorai az egyes ügyfelek tárgynapi megbízásait tartalmazzák. Az a) oszlopban az ügyfél KSH törzsszámát, a b) oszlopban az ügyfél által adott megbízás alapján a tárgynapon külföldre kiszállított, a c) oszlopban az ügyfél által adott megbízás alapján a tárgynapon külföldről beszállított külföldi valuták értékét kell feltüntetni, egységnyi euróban kifejezve.

**Táblán belüli összefüggések**

01. tábla 1. sor b) oszlop = 01. tábla 201.+ 202. + … + 2nn. sorok b) oszlop

01. tábla 1. sor c) oszlop = 01. tábla 201.+ 202. + … + 2nn. sorok c) oszlop